“ดาวโจนส์” พุ่งกว่า 400 จุด นลท.เก็งกำไร หลังหุ้นร่วงหนัก-จับตาแถลง “พาวเวล” พรุ่งนี้
"ดัชนีดาวโจนส์" พุ่งกว่า 400 จุด นักลงทุนเก็งกำไร หลังร่วงหนักช่วงสัปดาห์ที่แล้ว พร้อมจับตา “เจอโรม พาวเวล” ประธานเฟด แถลงวันพรุ่งนี้
"ดัชนีดาวโจนส์" พุ่งกว่า 400 จุด นักลงทุนเก็งกำไร หลังร่วงหนักช่วงสัปดาห์ที่แล้ว พร้อมจับตา “เจอโรม พาวเวล” ประธานเฟด แถลงวันพรุ่งนี้
21 มิ.ย. 2564

ดัชนีดาวโจนส์พุ่งขึ้นกว่า 400 จุดในวันนี้ ขณะที่นักลงทุนส่งคำสั่งซื้อเก็งกำไรหุ้นที่ดิ่งลงในสัปดาห์ที่แล้ว
โดย ณ เวลา 21.05 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 33,691.53 จุด บวก 401.45 จุด หรือ 1.21%
ขณะที่หุ้นกลุ่มสินค้าโภคภัณฑ์ ซึ่งดิ่งลงอย่างหนักในสัปดาห์ที่แล้ว ต่างดีดตัวขึ้นในวันนี้ เช่นเดียวกับหุ้นกลุ่มธนาคาร เทคโนโลยี และสายการบิน
ส่วนดัชนีดาวโจนส์ปิดดิ่งลงกว่า 500 จุดเมื่อวันศุกร์ และร่วงลง 3.5% ในสัปดาห์ที่แล้ว ซึ่งเป็นการทรุดตัวลงรายสัปดาห์รุนแรงที่สุดนับตั้งแต่เดือนต.ค.2563 เนื่องจากนักลงทุนพากันเทขายหุ้น ท่ามกลางความวิตกว่า ธนาคารกลางสหรัฐ (เฟด) อาจจะเริ่มปรับขึ้นอัตราดอกเบี้ยเร็วกว่าที่คาดไว้ ซึ่งจะส่งผลกระทบต่อการฟื้นตัวของเศรษฐกิจ
นอกจากนี้ นายเจอโรม พาวเวล ประธานเฟด จะกล่าวถ้อยแถลงต่อคณะอนุกรรมการว่าด้วยวิกฤตการณ์โควิด-19 ประจำสภาผู้แทนราษฎรสหรัฐ ในวันพรุ่งนี้ (22 มิ.ย.) เวลา 14.00 น.ตามเวลาสหรัฐ หรือเวลา 01.00 น.ของวันที่ 23 มิ.ย.ตามเวลาไทย
ทั้งนี้ นายพาวเวลจะกล่าวถ้อยแถลงเกี่ยวกับภาวะเศรษฐกิจสหรัฐ และการใช้นโยบายการเงินของเฟด ซึ่งรวมถึงการปล่อยเงินกู้ฉุกเฉิน เพื่อรับมือกับวิกฤตการณ์โควิด-19
โดยนักลงทุนจับตาถ้อยแถลงของนายพาวเวลในวันพรุ่งนี้ หลังจากที่ตลาดการเงินเกิดความตื่นตระหนกจากการประชุมนโยบายการเงินของเฟดเมื่อสัปดาห์ที่แล้ว ซึ่งเฟดส่งสัญญาณปรับขึ้นอัตราดอกเบี้ยในปี 2566 ซึ่งเร็วกว่าที่คาดการณ์เดิมถึง 1 ปี นอกจากนี้ กรรมการเฟดยังได้เริ่มหารือกันเกี่ยวกับการปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) ซึ่งเป็นการส่งสัญญาณว่าเฟดเตรียมชะลอการใช้นโยบายการเงินแบบผ่อนคลายหลังจากตัวเลขเงินเฟ้อดีดตัวขึ้น
ขณะเดียวกัน นักลงทุนยังจับตาถ้อยแถลงของเจ้าหน้าที่เฟดอีกหลายรายในสัปดาห์นี้เกี่ยวกับทิศทางอัตราดอกเบี้ยสหรัฐ หลังจากที่นายเจมส์ บูลลาร์ด ประธานเฟดสาขาเซนต์หลุยส์ กล่าวว่า เฟดอาจปรับขึ้นอัตราดอกเบี้ยอย่างเร็วที่สุดในปีหน้าเพื่อควบคุมเงินเฟ้อ
ทางด้านทำเนียบขาวแถลงว่า ประธานาธิบดีโจ ไบเดนจะจัดการประชุมกับเจ้าหน้าที่ระดับสูงด้านการเงินของสหรัฐในวันนี้ ซึ่งรวมถึงนายเจอโรม พาวเวล ประธานเฟด และนางเจเน็ต เยลเลน รัฐมนตรีคลังสหรัฐ
ทำเนียบขาวเปิดเผยว่า การประชุมดังกล่าวจะเริ่มขึ้นในวันนี้เวลา 13.45 น.ตามเวลาสหรัฐ หรือเวลา 00.45 น.ของวันที่ 22 มิ.ย.ตามเวลาไทย โดยปธน.ไบเดนจะหารือกับนายพาวเวลและนางเยลเลน รวมทั้งเจ้าหน้าที่อีกหลายรายที่ห้องทำงานรูปไข่เกี่ยวกับสภาวะล่าสุดของระบบการเงินและสถาบันการเงินของสหรัฐ รวมทั้งความเสี่ยงทางการเงินที่เกิดจากปัญหาโลกร้อน และการดำเนินการของหน่วยงานรัฐบาลในการช่วยเหลือให้ภาคธุรกิจและประชาชนสามารถเข้าถึงสินเชื่อได้มากขึ้น
นอกจากนายพาวเวลและนางเยลเลนแล้ว เจ้าหน้าที่ซึ่งจะเข้าร่วมการประชุมในวันนี้ ยังรวมถึงประธานคณะกรรมการกำกับหลักทรัพย์และตลาดหลักทรัพย์สหรัฐ, ประธานคณะกรรมการซื้อขายสัญญาล่วงหน้าสินค้าโภคภัณฑ์ รวมทั้งประธานสำนักงานคุ้มครองทางการเงินต่อผู้บริโภค
ส่วนการเปิดเผยตัวเลขเศรษฐกิจสหรัฐในวันนี้ ธนาคารกลางสหรัฐ (เฟด) สาขาชิคาโก เปิดเผยว่า ดัชนี Chicago Fed National Activity Index (CFNAI) ปรับตัวขึ้นสู่ระดับ +0.29 ในเดือนพ.ค. แต่ต่ำกว่าที่นักวิเคราะห์คาดการณ์ที่ระดับ +0.32 จากระดับ -0.09 ในเดือนเม.ย.
ดัชนีได้รับแรงหนุนจากการปรับตัวขึ้นของการจ้างงาน และคำสั่งซื้อใหม่ ขณะที่การบริโภคปรับตัวลง
ดัชนี CFNAI เป็นดัชนีถ่วงน้ำหนักตัวชี้วัดกิจกรรมทางเศรษฐกิจของสหรัฐจำนวน 85 รายการ โดยดัชนี CFNAI ที่มีค่าเป็นบวกจะบ่งชี้ถึงการขยายตัวของเศรษฐกิจที่สูงกว่าแนวโน้ม ขณะที่ดัชนี CFNAI ที่มีค่าเป็นลบจะบ่งชี้ถึงการขยายตัวของเศรษฐกิจที่ต่ำกว่าแนวโน้ม
ทั้งนี้ กิจกรรมทางเศรษฐกิจของสหรัฐจำนวน 30 รายการปรับตัวลงในเดือนพ.ค. ขณะที่ 55 รายการมีค่าเป็นบวก
นักวิเคราะห์ระบุว่า ดัชนี CFNAI ถือเป็นตัวชี้วัดที่ดีที่สุดในการประเมินความเสี่ยงในการเข้าสู่ภาวะเศรษฐกิจถดถอยของสหรัฐ